Avisen kan afsløre, hvad der står i flere hemmeligholdte henvendelser til Ombudsmanden: En række forældre til børn på skolen anklager Mølleskolen og Skanderborg Kommune for at have svigtet.

Annonce

RY: Advarslerne strømmede ind til skole og kommune fra en række forældre. Men der blev ikke gjort nok. Det er det centrale element i en række henvendelser til Ombudsmanden i den såkaldte Ry-sag. Ombudsmanden er i øjeblikket ved at endevende sagen, hvor fire drenge i februar 2017 kastede en brandbombe på en jævnaldrende skolekammerat. I den forbindelse har Ombudsmanden fået 15 henvendelser fra borgere, som bidrager med oplysninger. I det offentligt tilgængelige materiale hos Ombudsmanden er henvendelserne skjult bag fede, sorte streger. Århus Stiftstidende har søgt aktindsigt i det fulde materiale, men den vil Ombudsmanden ikke give. Alligevel er avisen ved hjælp af en række kilder i stand til at tegne et billede af henvendelsernes substans. Henvendelser, der i sidste ende kan få stor betydning for Ombudsmandens afsluttende rapport i sagen. Rapporten vil sandsynligvis pege på årsagerne til, at konflikterne mellem nogle store drenge i Ry fik lov til at udvikle sig så dramatisk.

Sagen kort Mandag 6. februar 2017 om aftenen havde fem drenge aftalt at mødes uden for Ry Hallerne. Det skyldtes en konflikt, som fire af drengene havde med den femte dreng. Konfrontationen endte med, at fire af drengene på en parkeringsplads uden for hallerne med en brandbombe satte ild til offeret, som fik alvorlige forbrændinger på kroppen. De fire drenge blev varetægtsfængslede. I Retten i Horsens blev de 4. maj 2017 fundet skyldige i at have kastet en flaske brændende benzin mod en 16-årig dreng. Retten i Horsens idømte to af de tiltalte fængsel i halvandet år, mens de to øvrige fik et års fængsel for angrebet. Straffen blev gjort delvist ubetinget. De to drenge med de længste fængselsstraffe fik seks måneders ubetinget fængsel - de to andre fik fire måneders ubetinget fængsel. Den ene dreng ankede straffen til landsretten. Men Vestre Landsret stadfæstede fredag 29. juni sidste år dommen.

Annonce

Redegørelse og lyn

Chokket ramte Ry, Skanderborg Kommune og resten af Danmark om formiddagen 7. februar sidste år. Lokale og landsdækkende medier fortalte, at fire drenge aftenen før var anholdt for at kaste en brandbombe på en jævnaldrende skolekammerat med afghansk baggrund. Sammenstødet mellem de fem drenge skete bag hallerne i Ry. Episoden satte Skanderborg Kommune i alarmberedskab. Der blev blandt andet lavet en redegørelse, som onsdag 15. februar var omdrejningpunkt for et pressemøde i Skanderborg. På pressemødet gjorde Skanderborgs borgmester, Jørgen Gaarde (S), det klart, at hverken kommune eller skole kunne lastes i sagen. - Lynet slog ned. Det her har en karakter, som ingen af os havde mulighed for at forudse, sagde borgmesteren. Men var det virkelig et lyn, der slog ned? Havde ingen - hverken skole eller kommune - haft mulighed for at forudse, at der ville ske et eller andet voldsomt på niende årgang på Mølleskolen?

Ombudsmand i aktion Folketingets Ombudsmand, Jørgen Steen Sørensen, har af egen drift sat gang i en undersøgelse af forløbet op til sammenstødet mellem fire drenge og en jævnaldrende dreng ved Ry-Hallerne. Undersøgelsen blev sat på skinner i april 2017 - et par måneder efter episoden i Ry. Ombudsmandens mål er at undersøge Skanderborg Kommunes og Mølleskolens håndtering af de fire drenge i perioden op til konfliktens kulmination. I forbindelse med undersøgelsens opstart bad Ombudsmanden om at få udleveret alt relevant materiale fra Skanderborg Kommune og Mølleskolen. Det skulle ske inden 16. juni sidste år, og på det tidspunkt modtog Ombudsmanden et omfattende materiale med bilag. Sideløbende har Ombudsmanden fået 15 henvendelser fra borgere. Borgernes materiale dokumenterer alvorlige hændelser, der ikke er at finde i materialet fra Skanderborg Kommune og Mølleskolen. Derfor har Ombudsmanden igen henvendt sig til Skanderborg Kommune og Mølleskolen. Inden torsdag 15. marts skal kommune og skole levere eventuelt supplerende materiale. Derefter gør Ombudsmanden i gang med den endelige vurdering af sagen.

Sorte blokke er der masser af i det brev, som Ombudsmanden i januar i sendte til Skanderborg Kommune. Nu kan avisen afsløre, hvad der gemmer sig bag en del af blokkene. Foto: Axel Schütt

Annonce

Mistanke lurer

Jo, i høj grad, mener nogle af de borgere, som har henvendt sig til Ombudsmanden i sagen. Mange af dem har børn, som gik i skole sammen med den afghanske dreng. I henvendelserne til Ombudsmanden forklarer forældrene, at der i flere år var konflikter omkring drengen. Og de mener, at deres henvendelser til skolen om mobning, slag og andet ikke blev taget alvorligt. De har først og fremmest mistanke om, at de indberetninger, de er kommet med, ikke er blevet registreret hos Mølleskolen og Skanderborg Kommune. Det kan være i strid med den notatpligt, som skole og kommune er underlagt. Desuden tvivler forældrene på, at eventuelle registrerede indberetninger rent faktisk er sendt videre af Skanderborg Kommune til Ombudsmanden.

Mandag 6. februar sidste år kastede drenge en brandbombe på en jævnaldrende skolekammerat bag Ry-Hallerne. Ombudsmanden undersøger forløbet op til hændelsen, og der er fokus på blandt andet Mølleskolen. Det var den skole, som drengene gik på. Foto: Axel Schütt

Annonce

- Skolen har svigtet

I henvendelserne til Ombudsmanden mere end antyder forældrene, at Ry-sagen er historien om en konflikt, som måtte ende med en ulykke. Fordi ingen greb ind i tide. Den pointe har blandt andre forældrene til de fire drenge, som endte med at blive dømt hårde straffe for at kaste benzinbomben. Forældrene står bag en koordineret henvendelse til Ombudsmanden, og de tegner et billede af myndigheder uden handlekraft i forbindelse med talrige konflikter på de fem drenges årgang på Mølleskolen i Ry. Andre forældre slår samme toner an i henvendelser til Ombudsmanden. Forældrene mener, at skolen har svigtet i sagen, og at det er gået ud over de andre børn på overbygningen. Peter Adamsen var elevrådsformand på Mølleskolen i den periode, hvor situationen omkring den afghanske dreng blev mere og mere tilspidset. Efter den alvorlige episode bag Ry-Hallerne stod Peter Adamsen frem i medierne. Han pegede på, at sammenstødet og brandbomben kunne være undgået, hvis offeret havde fået hjælp langt tidligere. - Jeg er rigtigt glad for, at ombudsmanden har set de samme perspektiver i sagen. Det her var ikke bare en straffesag, der endte med fire domme i retten. Der skete noget alvorligt, og det kunne være undgået med den rigtige indsats fra flere sider. Det er en sag, som alle skal lære af, understreger Peter Adamsen.

Hvor er sagsakterne, spørger Ombudsmanden. Århus Stiftstidende omtalte sagen 12. februar i år. Skanderborg Kommune skal svare inden på torsdag- hvis den ikke får udsættelse. Foto: Axel Schütt

Annonce

Chikane og konsekvens

En af henvendelserne fra forældrene drejer sig om, at en elev fik taget kvælertag af den afghanske dreng, og at det ikke blev noteret af skolen. En anden episode handler om, at en elev blev slået med knytnæve af den afghanske dreng. En tredje forælder beretter, at den afghanske dreng smadrede et klasseværelse, og at der skulle flere elever til at stoppe ham. En forælder skriver til Ombudsmanden, at den afghanske dreng udsatte andre elever for "chikane". Billedet af et højt konfliktniveau omkring offeret for brandbomben er tydeligt i borgernes henvendelser til Ombudsmanden. Men der tegnes også et billede af den afghanske dreng som et offer for manglende konsekvens og indgriben fra Mølleskolen og Skanderborg Kommune. Konflikterne hobede sig op på Mølleskolens niende årgang, men ledelsen gjorde ikke nok. Og den gjorde ikke noget, der hjalp, lyder anklagen fra forældrene. Det undrer dem, at Skanderborg Kommune endte med at droppe en mulig flytning af drengen til et andet skoletilbud. Ifølge avisens oplysninger har muligheden for at flytte drengen til en anden skole også fyldt meget internt på Mølleskolen. Hverken drengen eller hans familie har ønsket at tale med avisen om sagen.

Herunder kan du se en tidslinje med hovedpunkterne i brandbombesagen:

Annonce

"Meget alvorlige" episoder

Flere af forældrenes henvendelser til Ombudsmanden bygger på ret så håndgribeligt materiale. Der er tale om daterede e-mails afsendt til Mølleskolen eller Skanderborg Kommune, ligesom nogle henvendelser hviler på materiale fra Mølleskolens intranet. Det er med andre ord indberetninger, som skole og kommune skriftligt har modtaget og haft mulighed for at journalisere. Flere af henvendelserne kredser om de samme episoder. Og det er episoder, som Ombudsmanden 18. januar i år i et brev til Skanderborg Kommune betegner som "meget alvorlige".

Annonce

Ombudsmand undres